**LĪGUMS**

**Par būvprojekta izstrādi ēkai Parādes ielā 7, Daugavpilī**

Daugavpils 2016.gada 3.martā

**Daugavpils pilsētas dome**, reģistrācijas Nr.90000077325, Kr.Valdemāra iela 1, Daugavpils, LV-5401, turpmāk saukta PASŪTĪTĀJS, tās **izpilddirektores p.i. Aivara Pudāna** personā, kurš rīkojas pamatojoties uz Daugavpils pilsētas domes priekšsēdētāja 2016.gada 22.februāra rīkojumu Nr.45p “Par domes izpilddirektora pienākumu izpildītāju”, no vienas puses, un

**Sabiedrība ar ierobežotu atbildību “REM PRO”**,reģistrācijas Nr.41503041904, 18.novembra iela 37A, Daugavpils, LV-5401, turpmāk saukta Izpildītājs, tās **valdes locekļa** **ar tiesībām pārstāvēt kapitālsabiedrību atsevišķi Mihaila Rjabokona** personā, no otras puses,

pamatojoties uz Daugavpils pilsētas domes iepirkuma komisijas 2016.gada 25.februāra lēmumu (iepirkumu komisijas sēdes protokols Nr.5) iepirkumā “Būvprojekta izstrāde un autoruzraudzība ēkai Parādes ielā 7, Daugavpilī”, identifikācijas Nr.DPD 2015/147, noslēdza šādu Līgumu:

**1.LĪGUMA PRIEKŠMETS**

1.1.Pasūtītājs uzdod un Izpildītājs apņemas Līgumā noteiktajā kārtībā un termiņos, pienācīgā kvalitātē izstrādāt un iesniegt Pasūtītājam normatīvajos aktos noteiktajā kārtībā Daugavpils pilsētas domes Būvvaldē akceptētu būvprojektu ēkai Parādes ielā 7, Daugavpilī (turpmāk tekstā – Būvprojekts).

1.2.Būvprojekta izstrādi un saskaņošanu Izpildītājs veic atbilstoši šim līgumam, Projektēšanas uzdevumam, Finanšu piedāvājumam, Personāla sarakstam, Kalendārajam grafikam, Būvdarbu kvalitātes garantijas laika garantijas formai, Pasūtītāja norādījumiem, Latvijas Republikas Būvniecības likumam, Ministru kabineta 2014.gada 19.augusta noteikumiem Nr.500 „Vispārīgie būvnoteikumi”, 2014.gada 02.septembra noteikumiem Nr.529 „Ēku būvnoteikumi”, Latvijas būvnormatīviem un citiem normatīvajiem aktiem un noteikumiem, kas reglamentē un ir attiecināmi uz Būvprojekta izstrādi.

1.3.Izpildītājs apņemas:

1.3.1.iesniegt pirmo starpziņojumu-būvprojektu minimālā sastāvā 2 (divu) mēnešu laikā no šī līguma abpusējas parakstīšanas dienas saskaņā ar Projektēšanas uzdevumu;

1.3.2.iesniegt otro starpziņojumu 4 (četru) mēneša laikā no šī līguma abpusējas parakstīšanas dienas saskaņā ar Projektēšanas uzdevumu;

1.3.3.iesniegt Būvprojektu ekspertīzes veikšanai 6 (sešu) mēnešu laikā no šī līguma abpusējas parakstīšanas dienas saskaņā ar Projektēšanas uzdevumu;

1.3.4.izstrādāt Būvprojektu un nodot to Pasūtītājam 7 (septiņu) mēnešu laikā no šī līguma abpusējas parakstīšanas dienas saskaņā ar Projektēšanas uzdevumu.

1.4.Pasūtītājs apņemas samaksāt Izpildītājam par Būvprojekta izstrādi atbilstoši Līguma noteikumiem.

1.5.Pasūtītājs un Izpildītājs par Autoruzraudzības pakalpojumiem slēdz atsevišķu līgumu par summu saskaņā ar Finanšu piedāvājumu (autoruzraudzības ēkai Parādes ielā 7, Daugavpilī, summa) –1500,00 EUR /*viens tūkstotis pieci simti euro 00 centi*/.

1.6.Pasūtītājam ir tiesības neslēgt autoruzraudzības līgumu, neuzņemoties nekādas saistības pret Izpildītāju par iespējamām kompensācijām, zaudējumu segšanu u.tml.

**2.LĪGUMA SUMMA UN SAMAKSAS KĀRTĪBA**

2.1.Līguma summa par Līguma 1.punktā minētā Būvprojekta izstrādi un saskaņošanu un saskaņā ar Finanšu piedāvājumu (Būvprojekta izstrādes ēkai Parādes ielā 7, Daugavpilī, summa) ir EUR 17268,00 /*septiņpadsmit tūkstoši divi simti sešdesmit astoņi euro 00 centi*/, PVN 21% EUR 3626,28 /*trīs tūkstoši seši simti divdesmit seši euro 28 centi*/, pavisam kopā ar PVN 21% 20894,28 EUR /*divdesmit tūkstoši astoņi simti deviņdesmit četri euro 28 centi*/.

2.2.Samaksa tiks veikta atsevišķi pa posmiem attiecīgi pēc konkrētā posma izpildes:

2.2.1.starpmaksājums 15 % apmērā no Līguma summas pēc pirmā starpziņojuma-būvprojekta minimālā sastāvā iesniegšanas ;

2.2.2.starpmaksājums 20 % apmērā no Līguma summas pēc otrā starpziņojuma iesniegšanas;

2.2.3.gala maksājums 65 % apmērā no Līguma summas pēc pilnīga Būvprojekta izstrādes akceptēšanas Daugavpils pilsētas domes Būvvaldē.

2.3.Līguma summā ir iekļauti visi Izpildītāja izdevumi, kas ir saistīti ar Būvprojekta izstrādi un saskaņošanu.

2.4.Pasūtītājs Līguma summas samaksu par katru posmu veic 30 (trīsdesmit) kalendāro dienu laikā no attiecīga posma nodošanas – pieņemšanas akta parakstīšanas un rēķina saņemšanas no Izpildītāja dienas.

2.4.Apmaksa netiek veikta, ja Būvprojekts konkrētā posmā ir neatbilstoši izstrādāts vai tas netiek akceptēts Daugavpils pilsētas domes Būvvaldē.

2.5.Par rēķina samaksas dienu atzīstama diena, kad Pasūtītājs izdarījis naudas pārskaitījumu uz Izpildītāja norēķinu kontu rēķinā norādītās summas apmērā.

2.6.Gadījumā, ja Līguma darbības laikā tiek ieviestas izmaiņas Latvijas Republikas normatīvajos aktos par nodokļu likmēm un Latvijas Republikas nacionālās valūtas nomaiņu, tad nodokļu apmērs un valūta tiek pārrēķināti un kārtējie rēķini tiek izrakstīti, ievērojot Latvijas Republikā attiecīgajā brīdī spēkā esošos normatīvos aktus.

**3.PASŪTĪTĀJA TIESĪBAS UN PIENĀKUMI**

3.1.Pasūtītājam ir tiesības:

3.1.1.kontrolēt Būvprojekta izstrādi jebkurā stadijā un rakstiski pieprasīt informatīvu ziņojumu par Būvprojekta izstrādes gaitu un rezultātiem, kā arī par Būvprojekta izstrādes kavējošiem faktoriem;

3.1.2.pieprasīt, lai Izpildītājs par saviem līdzekļiem novērš Būvprojektā pieļautos vai pēc Būvprojekta izstrādes pabeigšanas konstatētos trūkumus vai nepilnības, kas radušās Izpildītāja vainas dēļ, iespējami īsākajā laikā, bet ne vēlāk kā 5 (piecu) darba dienu laikā pēc rakstiskas informācijas saņemšanas par trūkumiem vai nepilnībām Būvprojektā;

3.1.3.neveikt samaksu līdz Līguma 3.1.2.apakšpunktā minēto nosacījumu izpildei.

3.2.Pasūtītājam ir pienākums:

3.2.1.nodrošināt Izpildītājam iespēju piekļūt un strādāt projektēšanas uzdevumā minētajā objektā;

3.2.2.nodrošināt Izpildītājam iespēju iepazīties un saņemt nepieciešamo informāciju, lai veiktu Būvprojekta izstrādi;

3.2.3.saņemot Projekta materiālus, Pasūtītājs 5 (piecu) darba dienu laikā tos izvērtē un sniedz atzinumu, kurā apliecina Būvprojekta materiālu atbilstību Līgumam un projektēšanas uzdevumam vai norāda nepieciešamos labojumus;

3.2.4.saņemot Daugavpils pilsētas domes Būvvaldē akceptēto Būvprojektu, veikt Būvprojekta pieņemšanu 5 (piecu) darba dienu laikā, parakstot Izpildītāja iesniegto nodošanas – pieņemšanas aktu, ja Būvprojekts atbilst Līguma prasībām;

3.2.5.veikt Līgumā paredzētos maksājumus atbilstoši Līguma noteikumiem.

**4.IZPILDĪTĀJA TIESĪBAS UN PIENĀKUMI**

4.1.Izpildītājam ir tiesības:

4.1.1.iepazīties un saņemt nepieciešamo informāciju, lai veiktu Būvprojekta izstrādi;

4.1.2.Būvprojekta izstrādē nomainīt apakšuzņēmējus, to iepriekš rakstiski saskaņojot ar Pasūtītāju. Apakšuzņēmēju nomaiņa Būvprojekta izstrādē pēc Izpildītāja iniciatīvas neatbrīvo Izpildītāju no atbildības par Līguma izpildi kopumā vai kādā no tā daļām, kā arī neuzliek Pasūtītājam papildus pienākumus un saistības, t.sk. izmaksas.

4.2.Izpildītājam ir pienākums:

4.2.1.veikt Būvprojekta izstrādi kvalitatīvi un atbilstoši Latvijas Republikas spēkā esošajiem normatīvajiem aktiem, Līguma un Līguma pielikumu noteikumiem un prasībām, lai tas atbilstu visu nepieciešamo iekārtu uzstādīšanas un to pareizas, efektīvas darbības vajadzībām un tajā ietvertie risinājumi būtu savstarpēji piemēroti un atbilstoši funkcionētu pēc būvdarbu pabeigšanas un būvdarbu pieņemšanas ekspluatācijā;

4.2.2.Būvprojekta izstrādes gaitā saskaņot ar Pasūtītāju telpu plānojumu, interjera risinājumus, konkrētas izvēlētās iekārtas, materiālus un tehniskos risinājumus.

4.2.3.pēc Pasūtītāja rakstiska pieprasījuma nekavējoties, bet ne vēlāk kā 2 (divu) darba dienu laikā, sniegt informatīvo ziņojumu par Būvprojekta izstrādes gaitu un rezultātiem, kā arī par Būvprojekta izstrādes kavējošiem faktoriem;

4.2.4.iesniegt Pasūtītājam starpziņojumus, būvprojektu minimālā sastāvā, Būvprojektu ekspertīzes veikšanai projektēšanas uzdevumā noteiktajos termiņos;

4.2.5.pirms Būvprojekta iesniegšanas saskaņošanai Daugavpils pilsētas domes Būvvaldē, saskaņot to ar Pasūtītāju;

4.2.6.atbilstoši Latvijas Republikas spēkā esošajiem normatīvajiem aktiem pēc Būvprojekta saskaņošanas ar Pasūtītāju, saņemt Būvprojekta akceptu Daugavpils pilsētas domes Būvvaldē;

4.2.7.par saviem līdzekļiem iespējami īsākajā laikā, bet ne vēlāk kā 5 (piecu) darba dienu laikā no trūkumu vai nepilnību konstatēšanas brīža novērst Pasūtītāja konstatētos Būvprojekta trūkumus, kas radušās Izpildītāja vainas dēļ. Šajā Līgumā lietotais termins Trūkumi nozīmē izstrādātā Būvprojekta neatbilstību Latvijas Republikas būvnormatīvos vai citos Latvijas Republikas normatīvajos aktos noteiktajām prasībām (arī neatbilstība Eiropas Savienības normatīvos noteiktajām kvalitātes prasībām, kas saistošas Latvijas Republikā) vai citām Līguma pielikumos noteiktajām prasībām, tajā skaitā nepilnības Būvprojektā, kā rezultātā var tikt aizkavēta vai ierobežota Objekta būvniecība, pieņemšana ekspluatācijā vai pilnvērtīga ekspluatācija tā paredzētajai funkcijai;

4.2.8.ievērot konfidencialitāti attiecībā uz informāciju, ko Būvprojekta izstrādes laikā tam ir sniedzis Pasūtītājs;

4.2.9.veikt citus pienākumus atbilstoši Projektēšanas uzdevumam.

4.2.10.Izpildītājam 5 (piecu) darba dienu laikā no iepirkuma līguma noslēgšanas brīža jāiesniedz civiltiesiskās atbildības apdrošināšanas līgums atbilstoši Ministru kabineta 2014.gada 19.augusta noteikumiem Nr.502 „Noteikumi par būvspeciālistu un būvdarbu veicēju civiltiesiskās atbildības obligāto apdrošināšanu” noteiktajā kārtībā, ar atbildības limitu 100% no līguma summas par projektēšanu un ar to saistīto pakalpojumu veikšanu. Minētais līgums jāuztur spēkā no projektēšanas darbu sākuma līdz Būvprojekta akceptam un izpildīto darbu akta par nodošanu Pasūtītājam parakstīšanai un no akta par objekta pieņemšanu ekspluatācijā apstiprināšanas dienai līdz Būvprojekta (būvdarbu) garantijas termiņa beigām.

4.2.11.Izpildītājam 5 (piecu) darba dienu laikā no iepirkuma līguma noslēgšanas brīža jāiesniedz Pasūtītājam Līguma saistību izpildes garantija 20% (divdesmit procentu) apmērā no Līguma summas. Līguma saistību izpildes garantijas saturs atbilst Līgumam pievienotajai Līguma saistību izpildes garantijas formai un Līguma saistību izpildes garantija stājas spēkā tās izdošanas dienā un ir spēkā visu Līguma 1.3.punktā noteikto laika posmu vai līdz brīdim, kad Būvprojekts ir akceptēts.

**5.SASKAŅOŠANA UN AKCEPTĒŠANA**

5.1.Būvprojekta materiāli ar normatīvajos aktos noteiktajiem saskaņojumiem Izpildītājs iesniedz Pasūtītājam pārbaudei ne vēlāk kā 1 (vienu) nedēļu pirms Būvprojekta izstrādāšanas termiņa beigām. Pasūtītājs 5 (piecu) darba dienu laikā izvērtē iesniegtos Būvprojekta materiālus, saskaņo Būvprojektu un sniedz atzinumu, kurā apliecina Būvprojekta materiālu atbilstību Līgumam vai norāda nepieciešamos labojumus.

5.2.Ja Pasūtītājs rakstiski norāda Būvprojekta trūkumus, tos nepieciešams novērst Pasūtītāja norādītajos termiņos, maksimālais 2 (divu) darba dienu laikā un atkārtoti iesniegt izskatīšanai.

5.3.Pasūtītāja saskaņotu Būvprojekta dokumentāciju Izpildītājs 1 (vienas) darba dienas laikā no Pasūtītāja atzinuma saņemšanas brīža iesniedz Daugavpils pilsētas domes Būvvaldē akcepta saņemšanai.

5.4.Līgumā un normatīvajos aktos noteiktajā kārtībā saskaņoto un akceptēto Būvprojektu Izpildītājs iesniedz Pasūtītājam 3 (trīs) darba dienu laikā pēc akcepta saņemšanas Daugavpils pilsētas domes Būvvaldē.

**6.NODOŠANA UN PIEŅEMŠANA**

6.1.Būvprojekts tiek nodota un pieņemta, Pusēm parakstot nodošanas - pieņemšanas aktu.

6.2.Izpildītājs iesniedz Pasūtītājam Būvprojektu 7 (septiņus) izdrukātos eksemplāros un 3 (trīs) elektronisko datu nesējos (PDF, DWG formātos) kopā ar no savas puses parakstītu nodošanas - pieņemšanas aktu 2 (divos) eksemplāros.

6.3. 5 (piecu) darba dienu laikā pēc normatīvajos aktos noteiktajā kārtībā saskaņota un akceptēta Būvprojekta saņemšanas Pasūtītājs iepazīstas ar to un, ja Pasūtītājs to ir atzinis par kvalitatīvu un atbilstoši Līguma noteikumiem sagatavotu un tam nav pamatotu iebildumu pret Būvprojekta kvalitāti, Pasūtītājs paraksta Izpildītāja iesniegto nodošanas - pieņemšanas aktu, vienu eksemplāru nododot Izpildītājam.

6.4.Gadījumā, ja Pasūtītājam ir pretenzijas pret Būvprojekta kvalitāti, Pasūtītājs tās rakstiski iesniedz Izpildītājam, bet nodošanas - pieņemšanas akta parakstīšana tiek atlikta līdz konstatēto trūkumu novēršanai. Pēc konstatēto trūkumu novēršanas Izpildītājs atkārtoti iesniedz Būvprojektu Pasūtītājam.

**7.PUŠU ATBILDĪBA UN LĪGUMSODS**

7.1.Pusei, kas nepilda savas Līgumā noteiktās saistības, ir pienākums atlīdzināt otrai Pusei ar to nodarītos zaudējumus.

7.2.Ja Izpildītājs bez attaisnojoša iemesla neievēro Būvprojekta izstrādes termiņu, Izpildītājs maksā Pasūtītājam līgumsodu 0,5% (puse no procenta) no Līguma summas par katru kavējuma dienu, bet ne vairāk kā 10% (desmit procenti) no Līguma summas.

7.3.Ja Pasūtītājs kavē šajā Līgumā noteikto Līguma summas apmaksas termiņu, Pasūtītājs maksā Izpildītājam līgumsodu 0,5% (puse no procenta) no termiņā nesamaksāta maksājuma par katru kavējuma dienu, bet ne vairāk kā 10% (desmit procenti) no Līguma summas.

7.4.Gadījumā, ja Būvprojekta realizācijas laikā, būvniecības gaitā vai pēc būvobjekta nodošanas ekspluatācijā tiek konstatētas Būvprojekta nepilnības, kvalitātes trūkumi, Būvprojektā izstrādāto risinājumu neatbilstoša funkcionēšana vai neatbilstība Latvijas Republikas normatīvajiem aktiem, ko Pasūtītājs iepriekš nebija atklājis, Izpildītājam jāsedz visi zaudējumi un izdevumi, kas rodas Pasūtītājam šādu nepilnību dēļ.

7.5.Pasūtītājam ir tiesības ieturēt Izpildītājam aprēķinātu līgumsodu no Izpildītājam saskaņā ar Līgumu maksājamām naudas summām.

7.6.Līguma saistību izpildes garantiju Pasūtītājs ir tiesīgs izmantot, lai kompensētu Izpildītāja saistību neizpildes rezultātā Pasūtītājam nodarītos zaudējumus vai lai ieturētu līgumsodu.

7.7.Līgumsoda samaksa neatbrīvo no Līguma saistību izpildes.

**8.LĪGUMA DARBĪBAS TERMIŅŠ**

8.1.Līgums stājas spēkā ar tā abpusējas parakstīšanas brīdi un ir spēkā līdz Pušu saistību pilnīgai izpildei.

8.2.Līgumu groza un/vai papildina, Pusēm noslēdzot rakstisku vienošanos, kas kļūst par Līguma neatņemamo sastāvdaļu, ņemot vērā Publisko iepirkumu likuma regulējumu.

8.3.Līguma darbība var tikt izbeigta pirms termiņa, Pusēm par to rakstiski vienojoties.

8.4.Pasūtītājs rakstiski brīdinot Izpildītāju, ir tiesīgs nekavējoties vienpusēji atkāpties no Līguma, ja:

8.4.1.Izpildītājs neievēro Būvprojekta izstrādes vai nodošanas termiņus, un, ja Izpildītāja nokavējums ir sasniedzis vismaz 5 (piecas) kalendāras dienas;

8.4.2.Izpildītājs neievēro likumīgus Pasūtītāja norādījumus vai arī nepilda kādas Līgumā vai Līguma pielikumos noteiktās saistības vai pienākumus, un, ja Izpildītājs šādu neizpildi nav novērsis 5 (piecu) kalendāro dienu laikā pēc attiecīga rakstiska Pasūtītāja paziņojuma saņemšanas;

8.4.3.Līguma izpildes laikā noskaidrojas, ka Izpildītājs nav spējīgs izstrādāt Būvprojektu saskaņā ar Līguma noteikumiem;

8.4.4.Izpildītājs pārkāpj Latvijas Republikas spēkā esošos normatīvos aktus, kas attiecas uz Būvprojekta izstrādi;

8.4.5.ja Izpildītājam pasludināta maksātnespēja vai tā saimnieciskā darbība tiek izbeigta, pārtraukta vai apturēta;

8.5.Ja Pasūtītājs vienpusēji izbeidz Līgumu pamatojoties uz Līguma 8.4.1., 8.4.2., 8.4.3., 8.4.4.punktu Izpildītājs maksā Pasūtītājam līgumsodu 10% (desmit procenti) no Līguma summas par Līguma 8.4.1., 8.4.2., 8.4.3., 8.4.4.punktā noteiktajiem Līguma noteikumu pārkāpumiem. Līgums tiek uzskatīts par lauztu 8. (astotajā) dienā no paziņojuma par Līguma laušanu izsūtīšanas dienas pa pastu (ierakstīta vēstule) uz Izpildītāja juridisko adresi.

**9.AUTORTIESĪBAS**

9.1.Saskaņā ar šo Līgumu Izpildītāja Būvprojekta izstrādes rezultātā radītie materiālie objekti un visi augļi gan to materiālajā, gan intelektuālajā nozīmē ir autortiesību objekts un to aizsargā Autortiesību likums un citi Latvijas Republikā spēkā esošie normatīvie akti.

9.2.Būvprojekts kā autortiesību objekts ir uzskatāms par vienpersonisku Pasūtītāja īpašumu. Izpildītājam ir pienākums Būvprojektu nodot Pasūtītājam. Izpildītājs nav tiesīgs Būvprojektu izmantot ar Līgumu nesaistītiem mērķiem bez iepriekšējas rakstiskas Pasūtītāja piekrišanas.

9.3.Izpildītājs ir atbildīgs par jebkuriem autortiesību vai patenta tiesību aizskārumiem vai cita veida intelektuālā īpašuma aizskārumiem, kas varētu rasties sakarā ar Būvprojekti izstrādi vai radītā produkta turpmāku izmantošanu.

9.4.Izpildītājs maksā Pasūtītājam jebkādu zaudējumu atlīdzību par autortiesību pārkāpumiem, kuri ir radušies Pasūtītājam Izpildītāja darbības vai bezdarbības dēļ.

**10.IZPILDĪTĀJA PERSONĀLS UN APAKŠUZŅĒMĒJI**

10.1.Izpildītāja personālu, kuru tas iesaistījis Līguma izpildē, par kuru sniedzis informāciju Pasūtītājam, un kura kvalifikācijas atbilstību izvirzītajām prasībām Pasūtītājs ir vērtējis, kā arī apakšuzņēmējus, uz kuru iespējām iepirkumā Izpildītājs balstījies, lai apliecinātu savas kvalifikācijas atbilstību iepirkuma dokumentos noteiktajām prasībām, pēc Līguma noslēgšanas drīkst nomainīt tikai ar Pasūtītāja rakstveida piekrišanu, ievērojot Līguma 10.punkta nosacījumus.

10.2.Ja tiek veikta būvdarbu vadītāja maiņa, Izpildītājs to rakstveidā saskaņo ar Pasūtītāju, pievienojot attiecīgā būvdarbu vadītāja apliecinājumu, būvprakses sertifikāta apliecinātu kopiju, pieredzes aprakstu un profesionālās civiltiesiskās atbildības apdrošināšanas polises apliecinātu kopiju.

10.3.Ja tiek veikta būvspeciālista maiņa, Izpildītājs to rakstveidā saskaņo ar Pasūtītāju, pievienojot attiecīgā būvspeciālista apliecinājumu, būvprakses sertifikāta apliecinātu kopiju.

10.4.Ja tiek veikta apakšuzņēmēju maiņa, Izpildītājs to rakstveidā saskaņo ar Pasūtītāju, pievienojot apakšuzņēmēja apliecinājuma oriģinālu par tā gatavību veikt tam izpildei nododamo līguma daļu.

10.5.Pasūtītājs nepiekrīt Līguma 10.1.punktā minētā personāla vai apakšuzņēmēju nomaiņai, ja:

10.5.1.piedāvātais personāls vai apakšuzņēmējs neatbilst iepirkuma dokumentos noteiktajām prasībām, kas attiecas uz pretendenta personālu vai apakšuzņēmējiem;

10.5.2.tiek nomainīts apakšuzņēmējs, uz kura iespējām iepirkumā izraudzītais pretendents balstījies, lai apliecinātu savas kvalifikācijas atbilstību iepirkuma dokumentos noteiktajām prasībām, un piedāvātajam apakšuzņēmējam nav vismaz tāda pati kvalifikācija, uz kādu iepirkumā izraudzītais pretendents atsaucies, apliecinot savu atbilstību iepirkumā noteiktajām prasībām.

10.6.Pasūtītājs pieņem lēmumu atļaut vai atteikt Izpildītāja personāla vai apakšuzņēmēju nomaiņu vai jaunu apakšuzņēmēju iesaistīšanu Līguma izpildē iespējami īsā laikā, bet ne vēlāk kā 5 (piecu) darbdienu laikā pēc tam, kad saņēmis visu informāciju un dokumentus, kas nepieciešami lēmuma pieņemšanai saskaņā ar Līguma noteikumiem.

10.7.Ja Izpildītājs neievēro Līguma 10.punktā minēto kārtību, Pasūtītājs var apturēt Būvprojekta izstrādi līdz Izpildītājs ir novērsis konstatētos pārkāpumus, bet Līguma 1.3.punktā noteiktais Būvprojekta izstrādes termiņš netiek pagarināts.

10.8.Personāla vai apakšuzņēmēju nomaiņa vai apakšuzņēmēju piesaistīšana Līguma izpildē pēc Izpildītāja iniciatīvas neatbrīvo Izpildītāju no atbildības par šī Līguma izpildi kopumā, vai kādu no daļām, kā arī neuzliek Pasūtītājam papildus pienākumus un saistības.

**11.NEPĀRVARAMA VARA**

11.1.Neviena no Pusēm nav atbildīga par Līguma saistību neizpildi, ja saistību izpilde nav bijusi iespējama nepārvaramas varas apstākļu dēļ, kas radušies pēc Līguma spēkā stāšanās, ja puse par šādu apstākļu iestāšanos ir informējusi otru pusi 5 (piecu) darba dienu laikā no šādu apstākļu rašanās dienas. Šajā gadījumā Līgumā noteiktais izpildes un samaksas termiņš tiek pagarināts attiecīgi par tādu laika periodu, par kādu šie nepārvaramas varas apstākļi ir aizkavējuši Līguma izpildi, bet ne ilgāk par 15 (piecpadsmit) kalendārajām dienām.

11.2.Ar nepārvaramas varas apstākļiem jāsaprot ugunsgrēki, dabas katastrofas, ekonomiskās blokādes un citi, no Pusēm pilnīgi neatkarīgi radušies ārkārtēja rakstura negadījumi, ko Pusēm nebija iespējas ne paredzēt, ne novērst.

11.3.Pusei, kura atsaucas uz nepārvaramas varas, apstākļiem ir jāpierāda, ka tai nebija iespēju ne paredzēt, ne novērst radušos apstākļus, kuru sekas par spīti īstenotajai pienācīgajai rūpībai, nav bijis iespējams novērst. Gadījumā, ja nepārvaramas varas apstākļi turpinās ilgāk nekā 30 (trīsdesmit) kalendārās dienas, katra no Pusēm ir tiesīga vienpusēji atkāpties no Līguma, par to rakstveidā brīdinot otru pusi 5 (piecas) darba dienas iepriekš.

**12.CITI NOTEIKUMI**

12.1.Visos jautājumos, kas nav atrunāti Līgumā, Puses vadās no Latvijas Republikas spēkā esošajiem normatīvajiem aktiem.

12.2.Pušu strīdi tiek izskatīti vienojoties. Ja vienošanās netiek panākta, tad jebkurš strīds, nesaskaņa vai prasība, kas izriet no Līguma, izšķirama Latvijas Republikas tiesā normatīvajos aktos paredzētajā kārtībā.

12.3.Nevienai no Pusēm nav tiesību nodot savas tiesības un pienākumus trešajai personai bez otras Puses rakstiskās piekrišanas.

12.4.Pasūtītāja atbildīgais darbinieks, kura pienākums ir kontrolēt Līguma izpildes gaitu un pēc otras Puses pieprasījuma sniegt informāciju saistībā ar Līgumu, un kurš Līgumā ir pilnvarots parakstīt Projekta nodošanas – pieņemšanas aktu vai citus ar Līguma izpildi saistītos dokumentus ir Daugavpils pilsētas Izglītības pārvaldes Saimnieciskā nodrošinājuma nodaļas būvinženieris Vitālijs Kalniņš, tālr.65440576, e-pasts [vitalijs.kalnins@ip.daugavpils.lv](mailto:vitalijs.kalnins@ip.daugavpils.lv); Daugavpils pilsētas domes Attīstības departamenta Projektu nodaļas Projektu tehniskais vadītājs Olga Galančuka, tālr.65476063, e-pasts [olga.galancuka@daugavpils.lv](mailto:olga.galancuka@daugavpils.lv).

12.5.Izpildītāja atbildīgais darbinieks, kura pienākums ir kontrolēt Līguma izpildes gaitu un pēc otras līgumslēdzējas puses pieprasījuma sniegt informāciju saistībā ar Līgumu, un kurš Līgumā ir pilnvarots parakstīt Projekta nodošanas – pieņemšanas aktu vai citus ar Līguma izpildi saistītos dokumentus ir SIA “REM PRO” valdes loceklis Mihails Rjabokons, tālr. 65421398, e-pasts [info@rem.lv](mailto:info@rem.lv).

12.6.Visi Līguma grozījumi, papildinājumi un pielikumi ir Līguma neatņemamas sastāvdaļas. Līgumu noslēdzot, tam tiek pievienoti šādi pielikumi:

12.7.Līgums sastādīts un parakstīts uz 8 (astoņām) lapām divos oriģināla eksemplāros, no kuriem viens eksemplārs atrodas pie Pasūtītāja un otrs eksemplārs – pie Izpildītāja. Abiem Līguma eksemplāriem ir vienāds juridiskais spēks.

Pielikumā: Projektēšanas uzdevums (*oriģināls*), Finanšu piedāvājums (*oriģināls*), Tāme (*oriģināls*), Personāla saraksts (*oriģināls*), Kalendārais grafiks (*oriģināls*), Būvdarbu kvalitātes garantijas laika garantijas forma (*oriģināls*).

**13.PUŠU REKVIZĪTI**

|  |  |
| --- | --- |
| **Pasūtītājs:**  Daugavpils pilsētas dome  reģistrācijas Nr.90000077325, Kr.Valdemāra iela 1, Daugavpils, LV-5401  "Swedbank" AS, kods HABALV22,  konts LV69HABA0001402041250  Daugavpils pilsētas domes izpilddirektores p.i.    *(personiskais paraksts)* A.Pudāns | **Izpildītājs:**  SIA “REM PRO”  reģistrācijas Nr.41503041904,  18.novembra iela 37A, Daugavpils, LV-5401  [..], kods [..],  konts [..]  SIA “REM PRO” valdes priekšsēdētājs ar tiesībām pārstāvēt kapitālsabiedrību atsevišķi  *(personiskais paraksts)* M.Rjabokons |